Se her hvor lang tid, du skal regne med, det tager, inden der er fundet en køber til dit hus - og hvad du må forvente at give i prisafslag.

Det går støt og roligt fremad på boligmarkedet efter en hård opbremsning i løbet af efteråret og vinteren. Ifølge tal fra Boligsiden er salgspriserne på parcelhuse steget med 0,5 procent fra maj til juni, hvilket boligmarkedsanalytiker i Home Henrik Hauthorn Jensen mener skyldes, at der er mere ro omkring renterne. Det betyder faldende salgstider på huse og mindre afslag til køberne. Lige nu tager det på landsplan i gennemsnit 128 dage at sælge et parcelhus, hvilket er et fald på tre procent siden maj. Det tager imidlertid længst tid at sælge sin bolig i Region Nordjylland. Her tager det i gennemsnit 161 dage, før køber og sælger er enige om en handel. Til sammenligning går der i snit 102 dage, før et parcelhus i Region Hovedstaden er solgt, viser tal fra Boligsidens Markedsindeks. Mindre afslag Står man og skal af med sit hus, kan man glæde sig over, at man højst sandsynligt ikke behøver at give køberen et lige så stort afslag som tidligere. På landsplan er afslaget faldet med 7,3 procent den seneste måned, hvilket svarer til 684 kroner per kvadratmeter. Det betyder ifølge Home's beregning lige under 96.000 kroner for et gennemsnitshus på 140 kvadratmeter. - Når afslaget falder, vidner det om et mere ligeværdigt marked, hvor sælger har vundet noget af sin position tilbage, siger Henrik Hauthorn Jensen fra Home og uddyber: - Men når afslaget falder, skyldes det også, at sælgerne, i samråd med deres ejendomsmægler, sætter skarpere udbudspriser nu end for nogle måneder siden, hvilket mindsker behovet for afslag, vurderer han. Nedslaget i kvadratmeterprisen i Nordjylland svarer til 477 kroner per kvadratmeter. Hvis man går et år tilbage lå både salgstider og afslag generelt på et noget lavere niveau end i juni i år, viser Boligsidens tal.